Waze kasutuskogemus

Tagasi esilehele

Waze kasutuskogemus "põllult", ehk Waze'ga lumistel Tallinna tänavatel
Ettevalmistus Innustatuna huvist tehnika ja uute sotsiaalsete on-line teenuste vastu, sai võetud omale eesmärgiks Wazega omal käel tutvust teha. Kuna enda vanema generatsioon telefon selleks ei sobinud, sai lahke siinkohal nimetamata jääva Telekomi ettevõtte töötajast sõbra kaudu hangitud endale testimiseks selline nutitelefon nagu HTC Desire 8181. Ilmataat paistis ettevõtmist soosivat, sest antud päeval oli varahommikust saati lakkamatult lund sadanud ning teeolud polnud kiita. Juba enne väljaminekut korraks Waze rakendust telefonis käivitades torkas silma, et keegi oli Waze Tallinna kaardil paaris kohas ära märkinud liiklusummikud.

Asja juurde Üllatuseks minule tundusid kõik kesklinna tänavad kuhu ma ka ei sattunud, juba olema kaardile kantud. Vahest siiski andis mõni kõrvaltänava jupp kaardilt aimu, et see peaks kuskile veel edasi minema, mis viitas sellele, et selle tänava kaardistaja ei olnud tänavat kogu ulatuses läbi sõitnud. Olukord muutus tunduvalt aga kui võtsin suuna Piritale, kus leidsin ühtäkki terved kvartalid, mis olid kaardistamata. Kaardistamata tänavale sattudes tuleb Waze kaardil klikkida teerulli ikoonile, mis tähistab uue tee kaardistamist. Kui oled jõudnud jällegi kaardistatud alale, tuleb vajutada uuesti "teerullil", misjärel saadetakse 24 tunni jooksul sinu Waze kontole sinu "äsjaavastatutud" tänavat kaardil näitav link, millel klikkides kuvatakse kaardil uus tänav ning kus on võimalik sisestada tänava nimi ja muu info.

Kuna vanarahvas ütleb et "seltsis segasem", palusin ühel oma sõbral paigaldada oma Androidi peal töötavasse telefonisse Waze rakendus, et näeksime üksteise asukohta ja saaksime üksteise kogutavat infot kasutada. Waze eelis tavalise GPS navigaatori ees on ajas-aktuaalse info kogumise ja esitluse kogumine. (Siinkohal vabandan oma teadmatust, kuna ei ole ise regulaarne Navi-seadmete kasutaja, ei ole kursis nende viimaste arengutega. Kui ma eksin, palun siinolev info parandada.) Nagu tellitult, oli ilmataat meile testimise päeval saatnud kaela suurema koguse kohevat lund, mis nagu arvata võis tegi mõnede väiksemate kõrvaltänavate autoga läbimise äärmiselt keeruliseks. Waze jälgib GPS koordinaatide abil pidevalt auto liikumiskiirust ning kui mõne tänavalõigu peal langeb liikumiskiirus oluliselt alla tavapärase, märgitakse see lõik kaardile punaselt koos sinna juurde märgitud sõiduki liikumiskiirusega. Teistele waze kasutajatele samas piirkonnas on automaatselt näha, et selle tänava läbimine on raskendatud, ning võimalusel oleks soovitatav kasutada teist marsruuti. Eriti ilmekalt tuleks aga Waze kasutamise eelised esile liiklusummikute puhul.

Navigatsioon - vahest töötab vahest mitte Kuigi muidu Waze kontseptsioon mulle väga meeldis, tuleb tõdeda et tema navigeerimisfunktsionaalsus on hetkel veel nõrgapoolne.

Puudub kõnega autojuhi juhendamine, mis on tavaliste GPS navigaatori tüüpi seadmete standardfunktsioon. Ühtlasi ebaõnnestus meil mitmel korral marsruudi leidmine Koplist Ahtri tänavale. Tagasivaadates võis selle põhjus peituda asjaolus, et samal ajal arvuti kaudu waze.com lehte vaadates ilmusid ka seal mingid veateated mis andsid aimdust, et hetkel on mingi tehniline serveripoolne rike. Veel tuleb ära märkida, et kui üritada pikemat sõitu planeerida, teatab Waze et ei võimalda pikema kui 200 km marsruudi planeerimist.

Waze.com user dashboard & kaardi editeerimineNagu juba korra sai mainitud, saadetakse "uute" tänavate "avastamisel" sinu Waze kontole link, mille kaudu saad oma "vastavastatud" tänava korralikult ära vormistada, lisades sinna tänavanime, majanumbrid ja muu olulise metainfo. Kahjuks aga oli see kaardi redigeerimine minu kogemuse järgi kõige ebakindlamalt töötav Waze komponent, igaljuhul hoolimata asjasolust et proovisin mitme erineva veebilehitsejaga, ei õnnestunud mul endakaardistatud tänavaile nime külge lisada. Kandsin selle tehnilise viperuse arvele kuid ei välista ka klaviatuuri ja tooli vahelise tihendi riket.

Kokkuvõte ja järeldused

Kokkuvõtvalt võib öelda et Waze rakendusel on suur potentsiaal, kuna nutitelefonid muutvad järjest kättesaadavamaks ja ilmselt sellega kasvab ka aktiivsete Waze kasutajate arv. Tulevikus aitab see kindlasti vältida Tallinnas liiklemisel pikki ummikusseismisi, sest keegi abivalmis Waze kasutaja on oma 3km/h keskmise liikumiskiirusega juba automaatselt andnud süsteemile teada, et ta istub ummikus kinni ja mõni teine Waze kasutaja on ka ummiku põhjustanud liiklusavariist, mis kogu ristmiku kinni on pannud ka pilti teinud, nii et tead targu suure ringiga sealt kandist mööda sõita.

P.S. Veel üks järeldus:Wiki teksti kirjutamisel alati peale iga tekstilõigu sisestamist tee CTRL-A, CTRL-C, sest nii nagu talvise teehooldusega, ei ole ka arvutivärgiga kunagi välistatud, et see ebasobival ajahetkel ei toimi, ning sinu mitmekümneminutiline kirjatöö läheb kaotsi, sest mingi skript tõmbab su "lisa link" nupu vajutamise peale veebilehitseja hinge kinni ja oled sunnitud kõik uuesti kirjutama.

Tagasi esilehele